-----------------------------------------------------------------------
  9. การควบคุมภายใน

  -----------------------------------------------------------------------

คณะกรรมการบริษัทได้มอบหมายให้คณะกรรมการตรวจสอบ (Audit Committee)
รับผิดชอบกำกับดูแลให้ฝ่ายบริหารจัดให้มีระบบควบคุมภายในอย่างมีประสิทธิภาพและประสิทธิผล
มีความเหมาะสมและรัดกุมเพียงพอ โดยครอบคลุมทุกด้าน ทั้งด้านการเงิน บัญชี การปฏิบัติงาน
การดำเนินการให้เป็นไปตามกฎหมาย ข้อบังคับ ระเบียบที่เกี่ยวข้อง และการบริหารความเสี่ยง
และจัดให้มีกลไกการตรวจสอบและถ่วงดุลที่มีประสิทธิภาพเพียงพอในการปกป้องรักษาและดูแลเงินทุนของผู้ถือหุ้นและสินทรัพย์ของบริษัทอยู่เสมอ
โดยมีฝ่ายตรวจสอบภายในทำหน้าที่ตรวจสอบ
สอบทานและติดตามผลระบบการปฏิบัติงานของทุกระบบงานให้เป็นไปตามแผนงานตรวจสอบภายในประจำปีที่คณะกรรมการตรวจสอบได้อนุมัติ
โดยคณะกรรมการบริษัทได้รับทราบรายงานจากคณะกรรมการตรวจสอบที่ได้สอบทานและรับทราบผลการปฏิบัติงานของฝ่ายตรวจสอบภายใน
และการแก้ไขปรับปรุงการปฎิบัติงานของหน่วยงานต่างๆ
เพื่อให้ระบบควบคุมภายในมีประสิทธิผลยิ่งขึ้น โดยคณะกรรมการตรวจสอบและคณะกรรมการบริษัท
จะประเมินประสิทธิภาพและความเพียงพอของการควบคุมภายใน
ตามองค์ประกอบการควบคุมภายในเป็นประจำทุกสิ้นปี สำหรับปี 2555 คณะกรรมการบริษัท
ได้สรุปความเห็นเกี่ยวกับความเพียงพอและความเหมาะสมของระบบการควบคุมภายในของบริษัทในการประชุมคณะกรรมการครั้งที่
1/2556 เมื่อวันที่ 21 กุมภาพันธ์ 2556
เห็นว่าโดยรวมบริษัทและบริษัทย่อยมีระบบการควบคุมภายในที่มีประสิทธิภาพเพียงพอ
และเหมาะสมกับลักษณะของธุรกิจ และไม่พบข้อบกพร่องของระบบการควบคุมภายใน
ที่จะมีผลกระทบอย่างเป็นสาระสำคัญต่อความเชื่อถือได้
ทั้งนี้บริษัทตระหนักถึงความสำคัญของการใช้การควบคุมภายในเป็นเครื่องมือช่วยในการบริหารจัดการความเสี่ยง
จึงได้ให้ผู้บริหารมีความเข้าใจและตระหนักถึงการบริหารความเสี่ยงและการควบคุมภายใน
โดยมุ่งเน้นให้แต่ละสายงานสร้างและพัฒนาระบบการควบคุมภายในของระบบงานที่รับผิดชอบด้วยตนเอง
(Control Self - Assessment ) อย่างต่อเนื่อง
และมอบหมายให้หน่วยงานตรวจสอบภายในเสริมสร้างความเข้าใจและประเมินผลกระบวนการทำงานโดยยึดหลัก
CSA ในทุกหน่วยงานอย่างสม่ำเสมอ
เพื่อสร้างความเชื่อมั่นได้ว่าระบบการบริหารและระบบการปฏิบัติการสอดคล้องต่อโครงสร้างทางการควบคุมของบริษัท
เป็นไปตามวัตถุประสงค์ของการควบคุมภายใน
ทั้งการสร้างความเชื่อถือได้และความถูกต้องของข้อมูล ก่อให้เกิดการดำเนินงานอย่างมีประสิทธิภาพ
เกิดประสิทธิผล และบรรลุวัตถุประสงค์และเป้าหมายของบริษัทอย่างแท้จริง
ซึ่งสามารถสรุปได้ตามองค์ประกอบของการควบคุมภายในตามแนว COSO – ERM 8 องค์ประกอบ
ได้ดังนี้:-

สภาพแวดล้อมภายในองค์กร ( Internal Environment )

คณะกรรมการบริษัทได้กำหนดให้มีผังโครงสร้างการบริหารองค์กร
ซี่งปรับเปลี่ยนให้เหมาะสมสอดคล้องกับการเติบโตของธุรกิจ
และสภาวะแวดล้อมที่เปลี่ยนแปลงอยู่เสมอ มีการทบทวนนโยบายและระเบียบปฎิบัติอย่างสม่ำเสมอ
และสื่อสารเป็นลายลักษณ์อักษรให้พนักงานได้ทราบแนวนโยบายและเป้าหมายหลักขององค์กรโดยทั่วถึง
เพื่อให้เกิดความเข้าใจในทิศทางเดียวกัน
เอื้ออำนวยให้พนักงานสามารถปฎิบัติงานได้อย่างมีประสิทธิภาพ และเสริมสร้างความรู้
ทักษะและความสามารถของบุคลากรให้เหมาะสมกับงานที่ได้รับมอบหมายอย่างต่อเนื่องและ

สม่ำเสมอ

นอกจากนี้บริษัทยังให้ความสำคัญกับการควบคุมภายในในเรื่องจริยธรรมและคุณภาพของคน
ซึ่งเป็นการควบคุมที่มุ่งเน้นให้เกิดจิตสำนึก (Soft Control) ควบคู่ไปกับการควบคุมเชิงปฏิบัติการ
สร้างบรรยากาศของการควบคุมเพื่อให้เกิดทัศนคติที่ดีต่อการควบคุมภายใน
ทำให้ทั้งพนักงานและผู้บริหารตระหนักถึงประโยชน์ของการ

ควบคุมภายใน และเกิดศักยภาพในการพัฒนาอย่างต่อเนื่อง
นอกจากนี้คณะกรรมการยังได้ให้ความสำคัญต่อความซื่อสัตย์สุจริต
รวมทั้งจริยธรรมในการดำเนินธุรกิจ
โดยได้กำหนดและประกาศจรรยาบรรณธุรกิจของบริษัทเป็นลายลักษณ์อักษรตั้งแต่ปี 2546
และได้ปรับปรุงในปี 2551 เป็นฉบับที่ 3 ให้เหมาะสมและชัดเจนยิ่งขึ้น เพื่อให้กรรมการ ผู้บริหาร
และพนักงานทุกคนได้ทราบถึงมาตรฐานการปฏิบัติที่เหมาะสมถูกต้องตามกฎหมาย จริยธรรม
และคุณธรรมที่ดี โดยกำหนดเป็นข้อพึงปฏิบัติต่อผู้ถือหุ้น ต่อพนักงาน ต่อลูกค้า ต่อคู่ค้า
ต่อคู่แข่งทางการค้า และต่อสังคมส่วนรวม
รายละเอียดอยู่ภายใต้รายงานการปฎิบัติตามหลักกำกับดูแลกิจการที่ดีในรายงานนี้ ทั้งนี้เพื่อให้
ผู้ถือหุ้นและกลุ่มบุคคลที่เกี่ยวข้องโดยรวมมีความเชื่อมั่นต่อกรรมการ
ผู้บริหารและพนักงานของบริษัทในการปฏิบัติหน้าที่อย่างมืออาชีพ ด้วยความซื่อสัตย์ สุจริต โปร่งใส
เป็นธรรม ไม่แสวงหาประโยชน์ให้ตนเองโดยใช้ข้อมูลใดๆ
ขององค์กรซึ่งยังไม่ได้เปิดเผยต่อสาธารณชน ตลอดจนกำหนดมาตรการในการทำธุรกรรมใดๆ
ในลักษณะที่ไม่ก่อให้เกิดความขัดแย้งทางผลประโยชน์ต่อองค์กร
และได้มีการติดตามให้มีการปฏิบัติอย่างจริงจัง

การกำหนดวัตถุประสงค์ ( Objective Setting )

บริษัท
มีการกำหนดวัตถุประสงค์และเป้าหมายธุรกิจขององค์กรไว้อย่างชัดเจนสามารถปฎิบัติและวัดผลได้
โดยกำหนดไว้เป็นแนวทาง กลยุทธ์ แผนธุรกิจ อำนาจหน้าที่ สายการบังคับบัญชา การรายงาน
และระเบียบวิธีปฏิบัติงานแต่ละระดับขององค์กรเป็นลายลักษณ์อักษร
เพื่อให้สอดคล้องกับกลยุทธ์และคุณค่าหลัก (Core value)
ขององค์กรได้อย่างเหมาะสมในทุกส่วนงาน
โดยพนักงานในทุกกระบวนการได้มีส่วนร่วมในการกำหนดวัตถุประสงค์ของกระบวนการที่ตนเกี่ยวข้องเพื่อให้การปฏิบัติงานเป็นไปในแนวทางเดียวกันกับเป้าหมายหลักขององค์กรที่ได้รับรู้ร่วมกัน
อย่างเกิดประสิทธิผล รวมทั้งได้มีการสอบทานวัตถุประสงค์เป็นระยะๆ
เพื่อให้มั่นใจได้ว่าวัตถุประสงค์เหล่านี้ยังมีความสอดคล้องโดยรวมกับเป้าหมายของบริษัท

การระบุเหตุการณ์ที่เป็นความเสี่ยง ( Event Identification )

บริษัทได้มีการระบุความเสี่ยงที่ครอบคลุมต่อการเปลี่ยนแปลงของความเสี่ยงแต่ละระดับ
โดยมุ่งเน้นให้แต่ละหน่วยงานสามารถระบุความเสี่ยงทั้งเหตุการณ์หรือปัจจัยเสี่ยงต่างๆ
ที่อาจส่งผลเสียหายต่อวัตถุประสงค์ในระดับองค์กร และระดับปฏิบัติการของบริษัท ได้อย่างสม่ำเสมอ
ทั้งจากปัจจัยภายในองค์กรและปัจจัยภายนอกองค์กร โดยระบุถึงปัจจัยในทางบวก
(Opportunities) และปัจจัยในทางลบ (Risks)
เพื่อให้สามารถหาแนวทางปฏิบัติที่ถูกต้องในกระบวน การต่างๆ ภายในองค์กรได้อย่างสอดคล้องกัน

การประเมินความเสี่ยง ( Risk Assessment )

คณะกรรมการบริษัท ได้จัดให้มีคณะกรรมการบริหารความเสี่ยงขึ้นในปี 2547
ประกอบด้วยผู้บริหารระดับสูงในแต่ละสายงานที่เกี่ยวข้อง โดยได้กำหนดบทบาท หน้าที่
ความรับผิดชอบไว้อย่างชัดเจน ครอบคลุมทุกกระบวนการทำงานที่มีความเสี่ยงที่สำคัญขององค์กร
และได้มีการประเมินโอกาสหรือความถี่ (Frequent) ที่จะเกิดความเสี่ยงอย่างเป็นระบบ
โดยได้กำหนดหลักเกณฑ์และวิธีการประเมินที่เหมาะสม
รวมถึงให้แต่ละส่วนงานได้รับรู้ถึงระดับความเสี่ยงที่ยอมรับได้ขององค์กร

การตอบสนองต่อความเสี่ยง ( Risk Response )

บริษัทให้ความสำคัญกับการควบคุมภายในตามแนวทาง COSO – ERM
ในองค์ประกอบเรื่องความเสี่ยงอย่างครบถ้วน ทั้งในเรื่องการระบุเหตุการณ์เสี่ยง
การประเมินความเสี่ยง และการตอบสนองต่อความเสี่ยง
โดยให้ความสำคัญกับปัจจัยความเสี่ยงทั้งจากภายในและภายนอก
ตั้งแต่ความเสี่ยงในระดับกิจกรรมจนถึงระดับองค์กร โดยฝ่ายตรวจสอบภายในของบริษัท
ได้นำแนวทางการวิเคราะห์จัดการความเสี่ยงมาประยุกต์ใช้
เพื่อประเมินความเพียงพอของระบบการควบคุมภายในและผลักดันให้เกิดการควบคุมตนเอง
(Control Self Assessment) ของหน่วยงานต่างๆ
เพื่อก่อให้เกิดการควบคุมที่สามารถลดความเสียหายที่เกิดจากความเสี่ยงให้อยู่ในระดับที่ยอมรับได้
และสร้างมาตรฐานการทำงานให้มีประสิทธิภาพมากยิ่งขึ้น

กิจกรรมการควบคุม ( Control Activities )

บริษัทได้จัดให้มีกิจกรรมการควบคุมในทุกหน้าที่และทุกระดับของการปฎิบัติงานตามความจำเป็นอย่างเหมาะสมโดยได้จัดทำนโยบายและระเบียบวิธีปฏิบัติงานเป็นลายลักษณ์อักษรเพื่อให้พนักงานทุกคนมีแนวทางปฏิบัติงานให้เป็นไปในทิศทางเดียวกันทั้งในด้านการเงิน
การจัดซื้อ การขายสินค้า การควบคุมดูแลการใช้ทรัพย์สินของบริษัทให้เกิดประโยชน์
มีการแบ่งแยกหน้าที่ผู้ปฏิบัติงาน ผู้ติดตามควบคุม ประเมินผล และผู้อนุมัติ ออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม
รวมทั้งการกำหนดวงเงินอำนาจอนุมัติไว้อย่างชัดเจน
จัดให้มีแผนการปฏิบัติงานที่สอดคล้องกับนโยบายและวัตถุประสงค์ขององค์กร
ภายใต้กรอบเวลาที่เหมาะสม
พร้อมทั้งจัดให้มีระบบงบประมาณโดยวิเคราะห์และควบคุมความคุ้มค่าของการใช้จ่ายให้เกิดประโยชน์สูงสุด
โดยมีฝ่ายตรวจสอบภายในทำหน้าที่ในการตรวจสอบและติดตามผลอย่างเป็นอิสระ
เพื่อเพิ่มประสิทธิภาพและประสิทธิผลการควบคุมภายในของบริษัท

นอกจากนี้บริษัทยังได้กำหนดขั้นตอนการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว โดยจัดตั้งคณะทำงานเพื่อศึกษาข้อดี ข้อเสีย ผลกระทบ
เสนอต่อกรรมการบริหาร กรรมการตรวจสอบ และกรรมการบริษัทเพื่อพิจารณา
โดยการอนุมัติธุรกรรมนั้นได้คำนึงถึงประโยชน์สูงสุดของบริษัทเป็นสำคัญ
และพิจารณาโดยถือเสมือนเป็นรายการที่กระทำกับบุคคลภายนอก (On arms’ length basis)
และได้กระทำโดยผู้ที่ไม่มีส่วนได้เสียในธุรกรรมนั้น
และติดตามให้มีการปฏิบัติตามเงื่อนไขที่ตกลงกันไว้

สารสนเทศ และการสื่อสาร (Information & Communication )

บริษัทได้จัดให้มีระบบสารสนเทศและช่องทางการสื่อสารทั้งภายในและภายนอกอย่างเพียงพอ
เชื่อถือได้และทันต่อสถานการณ์เพื่อให้การตัดสินใจทั้งของผู้ถือหุ้น ผู้ลงทุน ผู้มีส่วนได้เสีย กรรมการ
และฝ่ายบริหารของบริษัทอยู่บนพื้นฐานของข้อมูลที่มีความถูกต้องและเป็นปัจจุบัน
ซึ่งรายงานข้อมูลทางด้านบัญชีการเงิน ข้อมูลทั่วไป
ตลอดจนข้อมูลสำคัญที่มีผลต่อกระบวนการพิจารณาประกอบการตัดสินใจ
โดยเผยแพร่ข้อมูลข่าวสารต่างๆในรายงานประจำปี แบบแสดงรายการข้อมูลประจำปี (56-1) ใน
website ของบริษัทและผ่านช่องทาง และสื่อการเผยแพร่ข้อมูลต่างๆของตลาดหลักทรัพย์
ตลอดจนให้ความสำคัญการควบคุมระบบสารสนเทศ ให้เอื้ออำนวยต่อการปฏิบัติงานและการบริหาร
ควบคุมการเข้าถึงข้อมูลให้เป็นไปตามขอบเขตการปฏิบัติงานที่บริษัทกำหนด และจัดให้มีการตรวจสอบ
เพื่อให้มั่นใจว่าข้อมูลสารสนเทศที่ได้รับ ครบถ้วนถูกต้อง และเกิดประสิทธิภาพ สอดคล้อง ทันเวลา
และเอื้อประโยชน์เพื่อการ

บริหาร การตัดสินใจอย่างมีประสิทธิภาพ รวมทั้งได้จัดให้มีระบบการสำรองข้อมูล
ระบบความปลอดภัย แผนงานฉุกเฉินสำหรับป้องกันความปลอดภัยของสารสนเทศ
อย่างเหมาะสมเพียงพอ เพื่อบริหารจัดการสารสนเทศได้อย่างสมบูรณ์มากยิ่งขึ้น
รองรับกับการขยายตัวทางธุรกิจอย่างเหมาะสม

การติดตามประเมินผล ( Monitoring )

คณะกรรมการบริหารจะติดตามผลการปฏิบัติของฝ่ายบริหารอย่างสม่ำเสมอ
โดยจัดให้มีการประชุมระดับผู้บริหารของหน่วยงานในแต่ละสายงาน 1-4 ครั้งต่อเดือน
ประชุมผู้บริหารระดับสูงทุกเดือน เพื่อเปรียบเทียบผลการดำเนินงานกับเป้าหมาย
และแผนงานของทุกหน่วยงานที่ได้กำหนดไว้
เพื่อประเมินประสิทธิภาพและประสิทธิผลของการปฏิบัติงาน
และดำเนินการแก้ไขภายในระยะเวลาที่เหมาะสมและทันท่วงที โดยในปี 2554
บริษัทยังคงนำระบบการประเมินผลงานโดยตัวชี้วัดผลการดำเนินงาน (KPI)
มาใช้กับหน่วยงานผู้บริหารและพนักงานอย่างต่อเนื่องทั้งองค์กร
โดยพัฒนาระบบการประเมินให้เพิ่มมิติของการประเมินผลให้มีมุมมองรอบด้าน
และสอดคล้องกับคุณค่าหลักขององค์กรที่จะสนับสนุนให้เกิดการปฏิบัติงานตรงตามเป้าหมาย
และสามารถวัดผลการดำเนินงานของแต่ละหน่วยงานและแต่ละคนได้อย่างเป็นรูปธรรมและชัดเจนมากยิ่งขึ้น
เพื่อให้สอดรับกับวิสัยทัศน์ พันธกิจ และกลยุทธ์ทางธุรกิจที่กำหนดไว้

นอกจากนี้ยังกำหนดให้ฝ่ายตรวจสอบภายในของบริษัทมีความเป็นอิสระในการทำหน้าที่ตรวจสอบและประเมินผล
โดยกำหนดให้มีระบบการติดตามผลของโครงการตรวจสอบแต่ละโครงการอย่างใกล้ชิด
โดยได้กำหนดไว้ในแผนงานตรวจสอบประจำปีของฝ่ายตรวจสอบภายใน
และรายงานผลตรงต่อคณะกรรมการตรวจสอบ เพื่อผลักดันให้มีการปรับปรุงแก้ไขตามข้อเสนอแนะ
เพื่อมิให้เกิดข้อบกพร่อง ที่อาจมีผลกระทบต่อกระบวนการทำงาน ชื่อเสียง
และฐานะการเงินของบริษัท อย่างมีนัยสำคัญ ทั้งนี้เพื่อสร้างความเชื่อมั่นต่อการกำกับดูแลกิจการ
การควบคุมภายใน รวมทั้งจริยธรรมทางธุรกิจของบริษัท
ให้มีความชัดเจนโปร่งใสและเกิดประโยชน์สูงสุดต่อผู้ถือหุ้นอย่างแท้จริง